Dôvodová správa

Všeobecná časť

Vláda Slovenskej republiky predkladá na ďalšie ústavné prerokovanie návrh zákona č*.* 211/2000 Z. z. č. 211/2000Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov .

Predložený návrh zákona vypracovalo ministerstvo spravodlivosti na základe uznesenia vlády Slovenskej republiky č. 932 z 8. novembra 2006, ktorým vláda schválila *Správu o realizácii* *Národného programu rozvoja životných podmienok občanov so zdravotným postihnutím vo všetkých oblastiach života za rok 2005 vrátane opatrení na roky 2006-2007 (ďalej len „Národný program“)* a uložila príslušným ministrom zabezpečiť realizáciu jednotlivých opatrení.

Podľa časti „*Pravidlo 5 bod 5.3.14“* Národného programu je minister spravodlivosti v spolupráci s ministerkou práce, sociálnych vecí a rodiny zodpovedný za splnenie úlohy „*legislatívne upraviť právo osôb so zmyslovým postihnutím na prístup k informáciám v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon č. 211/2000 Z. z.“) v im prístupných formátoch“.*

V oblasti povinného zverejňovania informácií cestou informačných systémov verejnej správy sa hromadné elektronické informácie stávajú v prevažnej miere prístupnými i pre nevidiacich a slabozrakých pri používaní špeciálnych programov na základe *Výnosu Ministerstva dopravy, pôšt a telekomunikácií SR č. 1706M-2006 o štandardoch pre informačné sústavy verejnej správy,* vydaného na základe splnomocňovacieho ustanovenia zákona č. 275/2006 Z. z. o informačných systémoch verejnej správy a o zmene a doplnení niektorých zákonov.

Cieľom predloženej novely zákona je upraviť možnosť sprístupňovania informácií na žiadosť podľa § 14 zákona č. 211/2000 Z. z.  osobám so zmyslovým postihnutím vo forme, ktorá je im prístupná a to na náklady povinnej osoby.

Schválenie navrhovanej novely zákona predpokladá dopad na verejné financie, štátny rozpočet, rozpočty obcí a rozpočty vyšších územných celkov, v prípade uplatňovania žiadostí o sprístupnenie informácií osobami so zmyslovým postihnutím v prístupnej forme; kvantifikáciu týchto nákladov nie je možné vyčísliť, nakoľko nie je možné v súčasnosti zhodnotiť praktický záujem o uplatňovanie nových inštitútov. Náklady na sprístupnenie informácií prístupnou formou pre osoby so zmyslovým postihnutím budú hradené v zmysle cit. uznesenia vlády v rámci rozpočtových kapitol ústredných orgánov štátnej správy. Náklady, ktoré v tejto súvislosti vzniknú obciam a ďalším povinným osobám budú hradené v rámci schválených limitov výdavkov rozpočtu verejnej správy na príslušný rozpočtový rok a z vlastných rozpočtových prostriedkov.

Prijatím zákona nevzniknú dopady na zamestnanosť, životné prostredie ani na podnikateľské prostredie.

Schválenie zákona nevyvolá potrebu uskutočniť organizačné, materiálno-technické a personálne zmeny.

Návrh zákona je v súlade s Ústavou Slovenskej republiky, so zákonmi a s medzinárodnými zmluvami, ktorými je Slovenská republika viazaná, s právom Európskych spoločenstiev a právom Európskej únie.

Doložka zlučiteľnosti

návrhu zákona

**s právom Európskych spoločenstiev a právom Európskej únie**

**1. Navrhovateľ zákona:** vláda Slovenskej republiky.

**2. Názov návrhu zákona:** zákon , ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

**3. Záväzky Slovenskej republiky vo vzťahu k Európskym spoločenstvám a Európskej únii:**

**a)** návrh zákona svojou problematikou:

nepatrí medzi prioritné oblasti aproximácie práva uvedené v článku 70 Európskej dohody o pridružení (právo obchodných spoločností),

nepatrí medzi krátkodobé priority Národného programu pre prijatie acquis commmunautaire, kapitola 5 – právo obchodných spoločností,

nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), kapitola 5 – právo obchodných spoločností,

nie je prioritou aproximácie práva podľa screeningu,

patrí medzi úlohy vlády Slovenskej republiky podľa Uznesenia vlády SR č. 932 z 8. novembra 2006.

Bod 3. a) je bezpredmetný vzhľadom na to, že Slovenská republika už je členským štátom Európskej únie.

**b)** Slovenská republika svojím pristúpením k Európskej únii prebrala na seba záväzky vyplývajúce z komunitárneho práva, medzi ktorými je aj transpozícia smerníc do vnútroštátneho právneho poriadku.

**4. Problematika návrhu zákona:**

a) je upravená v práve Európskych spoločenstiev:

Smernica 2003/98/ES Európskeho parlamentu a rady zo 17. novembra 2003 o opakovanom použití informácií verejného sektora.

**5. Stupeň zlučiteľnosti návrhu zákona s právom Európskych spoločenstiev a právom Európskej únie:**

a) úplná zlučiteľnosť.

**6. Gestor (spolupracujúce rezorty):**

Ministerstvo spravodlivosti Slovenskej republiky

Ministerstvo práce, sociálnych vecí a rodiny Slovenskej republiky.

**Doložka**

**finančných, ekonomických, environmentálnych vplyvov,  vplyvov na zamestnanosť a podnikateľské prostredie k návrhu zákona, ktorým sa mení a dopĺňa zákon č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií), v znení neskorších predpisov**

**1. Odhad dopadov na verejné financie**

Prijatie predloženého návrhu zákona bude mať dopad na verejné financie, štátny rozpočet, rozpočty obcí a rozpočty vyšších územných celkov. Náklady na sprístupnenie informácií prístupnou formou pre osoby so zmyslovým postihnutím budú hradené v zmysle uznesenia vlády Slovenskej republiky č. 932 z 8. novembra 2006 v rámci rozpočtových kapitol ústredných orgánov štátnej správy; náklady, ktoré v tejto súvislosti vzniknú obciam a ďalším povinným osobám podľa zákona budú hradené v rámci schválených limitov rozpočtu verejnej správy a z vlastných rozpočtových prostriedkov. Kvantifikáciu týchto nákladov nie je možné vyčísliť, nakoľko nie je možné zhodnotiť praktický záujem o uplatňovanie nových inštitútov, nie je možné predpokladať počet osôb, ktoré budú uplatňovať poskytnutie informácie v  prístupnej forme, ani rozsah požadovaných informácií.

**2. Odhad dopadov na obyvateľov, hospodárenie podnikateľskej sféry a iných právnických osôb**

Prijatie predloženého návrhu zákona predpokladá pozitívny dopad na občanov so zmyslovým postihnutím, nepredpokladá sa dopad na podnikateľskú sféru a iné právnické osoby.

**3. Odhad dopadov na životné prostredie**

Realizáciou predloženého návrhu zákona sa nepredpokladá žiadny vplyv na životné prostredie.

**4. Odhad dopadov na zamestnanosť**

Realizáciou predloženého návrhu zákona sa nepredpokladá žiadny vplyv na nezamestnanosť ani na zamestnanosť občanov Slovenskej republiky.

**5. Analýza vplyvov na podnikateľské prostredie**

Realizáciou predloženého návrhu zákona sa nepredpokladá  dopad na podnikateľské prostredie.

Osobitná časť

K čl. I

K bodu 1

V § 2 ods. 1 sa dopĺňajú ako povinná osoba podľa tohto zákona vyššie územné celky. Ide o zosúladenie so znením odseku 2.

K bodu 2

Na účely zákona sa definuje pojem „osoba so zmyslovým postihnutím“, ktorá má právo na sprístupnenie informácie v jej prístupnej (vnímateľnej) forme.

K bodu 3

Definuje sa prístupná forma pre osobu so zmyslovým postihnutím zraku (nevidiacu a slabozrakú). Ustanovuje sa oprávnenie tejto osoby požadovať aby jej bola sprístupnená informácia v prístupnej forme a povinnosť povinnej osoby poskytnúť informáciu v prístupnej forme, po predložení príslušnej kópie preukazu občana s ťažkým zdravotným postihnutím.

Povinná osoba, ktorá nemá k dispozícii špeciálne zariadenia prispôsobené na písmo a tlač slepeckého písma, má možnosť bezodkladne požiadať o vyhotovenie prekladu sprístupňovanej informácie osobu, ktorá má takéto zariadenie k dispozícii, napr. Úniu slabozrakých a nevidomých, prípadne jej pobočku (podľa dostupnosti, napr. krajskú alebo obvodnú pobočku) alebo aj inú organizáciu, napr. Slepecký ústav v Levoči a pod., prípadne fyzickú osobu – prekladateľa podľa zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov . Informácie môže získať prostredníctvom internetu.

Ak ide o taký rozsah informácie, ktorý by presiahol primeraný rozsah v prístupnej forme (napr. ak sprístupnenie informácie vyžaduje sprístupnenie písomností nad rámec primeraného rozsahu (cca 10 strán prekladu), alebo ak sa jedná o ťažko prekladateľné formy ( ťažšie možno previesť do slepeckého písma diagramy, tabuľky a rôzne obrazové informácie)) povinná osoba sprístupní požadovanú informáciu alebo jej časť iným vhodným spôsobom v  zmysle §16 ods.1. Povinná osoba však nie je oprávnená z toho dôvodu obmedzovať celkový rozsah sprístupňovanej informácie, na ktorú má žiadateľ právo zo zákona.

Podľa § 16 ods. 3 povinná osoba môže dohodnúť so žiadateľom aj ďalší spôsob (okrem demonštratívneho výpočtu v § 16 ods.1), napr. prostredníctvom osobného asistenta žiadateľa a pod. V niektorých prípadoch možno informácie sprostredkovať pomocou ústneho opisu. Iným vhodným spôsobom je napr. sprístupnenie informácie v zvukovej forme – zvukovom súbore na nosiči elektronickej formy informácií, alebo zaslaním príslušného súboru elektronickou poštou, ak povinná osoba týmto zariadením disponuje.

Zväčšené písmo znamená tlačený text s použitím zväčšených písmen. Minimom je veľkosť písma 14, častejšie sa doporučuje veľkosť16 - 18. Takáto veľkosť sa dá dosiahnuť zväčšením pôvodného textu kopírovaním, ale kvalita je lepšia, ak sa text v danej veľkosti priamo vytlačí, resp. ak sa tlačí hrubým písmom (napr. v MS Word typ písma ARIAL/ VERDANA, veľkosť č.16, kvalitná tlač na bielom papieri, bold).

Ak je žiadateľom osoba so zmyslovým postihnutím sluchu v žiadosti uvedie, aký spôsob sprístupnenia vyžaduje, z dôvodu, aby bolo zrejmé, že ide o nedoslýchavú alebo nepočujúcu osobu, ktorá vyžaduje osobitný prístup.

K bodu 4

Upravuje sa lehota na vybavenie žiadosti, ak sa sprístupňuje informácia nevidiacej osobe v prístupnej forme podľa § 14 ods. 2 písm. a). Lehota sa predlžuje vzhľadom na potrebu zabezpečenia prekladu.

K bodu 5

V prípade taxatívne uvedených závažných dôvodov sa predlžuje lehota na sprístupnenie informácie nevidiacej osobe v prístupnej forme podľa § 14 ods. 2 písm. a) o 15 pracovných dní.

K bodu 6

Ustanovuje sa, že náklady spojené s poskytnutím informácie osobe so zmyslovým postihnutím v primeranom rozsahu v  prístupnej forme znáša povinná osoba.

K čl. II

Navrhuje sa dátum nadobudnutia účinnosti zákona na 1. januára 2009. Vytvára sa  dostatočný časový priestor v súvislosti s prípravou rozpočtu verejnej správy na príslušný kalendárny rok, z dôvodu, že náklady povinných osôb na poskytovanie informácií v prístupnej forme majú byť hradené v rámci schválených limitov rozpočtu verejnej správy.

Bratislava 6. február 2008

**Robert Fico, v.r.**

predseda vlády

Slovenskej republiky

**Štefan Harabin, v.r.**

podpredseda vlády

a minister spravodlivosti

Slovenskej republiky